b'\n_START_ARTICLE_\nDre\xc5\xa1inja vas\n_START_SECTION_\nMlaj\xc5\xa1a \xc5\xbeelezna doba in antika\n_START_PARAGRAPH_\nPodro\xc4\x8dje, kjer se danes nahaja Dre\xc5\xa1inja vas, je imelo naselbino \xc5\xbee okoli leta 300 pr. n. \xc5\xa1t., kar so med rigolanjem (rahljanje zemlje z (zelo) globokim prekopavanjem, oranjem) za nov hmeljski nasad ugotovili leta 1889. Odkrili so plano grobi\xc5\xa1\xc4\x8de iz latenske oziroma mlaj\xc5\xa1e \xc5\xbeelezne dobe in rimske dobe. Med izkopavanji je bilo odkritih, in \xc5\xbeal ve\xc4\x8dina tudi uni\xc4\x8denih, sto \xc5\xbear s pridatki (\xc5\xbeelezni me\xc4\x8di, no\xc5\xbei, sulice, pu\xc5\xa1\xc4\x8dice, \xc5\xa1\xc4\x8ditne grbe itd.). Rimskemu 1. stoletju n. \xc5\xa1t. pripadajo di\xc5\xa1avnice, fibula, prstan, oljenka in skodelica. Grobi\xc5\xa1\xc4\x8de je bilo zelo obse\xc5\xbeno, grobovi so le\xc5\xbeali v globini 1,20 m. Del najdenih predmetov danes hrani Pokrajinski muzej Celje, ostalo pa je bilo izgubljeno ali uni\xc4\x8deno._NEWLINE_Mimo Dre\xc5\xa1inje vasi je v starem veku vodila jantarjeva pot, kateri je sledila rimska cesta, ki se je lo\xc4\x8dila od prej\xc5\xa1nje po tem, da je bila na dolo\xc4\x8denih odsekih tlakovana.\n_START_SECTION_\nSrednji in novi vek\n_START_PARAGRAPH_\nKraj se v srednjem veku prvi\xc4\x8d omenja v nepristni darilni listini iz leta 1016 (15.4.1016). Vas so takrat imenovali Traskendorf. Z njo je cesar Henrik II. podaril 30 kraljevih kmetij v Dre\xc5\xa1inji vasi grofu Viljemu (II.), ki je bil mejni grof Savinjske krajine (marke ali mejne grofije) in grof Bre\xc5\xbe (Friesach) ter mo\xc5\xbe svete Eme Kr\xc5\xa1ke. Podelitev je bila potrjena z listino cesarja Konrada II. iz leta 1028 (30.12.1028), kjer je vas poimenovana kot Transkendorf. Kasneje se kraj imensko pojavlja \xc5\xa1e v naslednjih oblikah: 18.10.1130 Trachendorf, 1401 Droschendorf, 1424 in 1426 Drosseldorf, 1436 Droschendorff oz. Droschendorfer, ok. leta 1440 Draschndorf, 1441 Droschendorf, 1444 Draschendorff, 1457-1461 Drasschendorff oz. Drasschendorffer, 1460 Draschendorf in 1466 Draschenndorf._NEWLINE_Skozi zgodovino je vas ve\xc4\x8dkrat prizadela kuga, \xc5\xa1e posebej leta 1682. Ob regionalni cesti pri vhodu v vas je bilo sredi 16. stoletja postavljeno ku\xc5\xbeno znamenje z osmerokotnim stebrom, na katerem je bilo pravokotno znamenje z odprtinami. Leta 1721 je bilo to znamenje popravljeno (letnica na stebri\xc5\xa1\xc4\x8du). Na istem mestu je danes postavljeno novo znamenje iz 90-tih let 20. stoletja, staro je bilo uni\xc4\x8deno v prometni nesre\xc4\x8di.\n_START_SECTION_\n19. in 20. stoletje\n_START_PARAGRAPH_\nDre\xc5\xa1injska gmajna na severu vasi (Laze, Lipovca, Pod logom) je bila ok. l. 1850 razdeljena med 36 posestnikov._NEWLINE_Leta 1867 je po\xc5\xbear uni\xc4\x8dil 84 va\xc5\xa1kih poslopij._NEWLINE_Po drugi svetovni vojni je oblast nacionalizirala \xc5\xa0ribarjevo veleposestvo, kjer so najprej zgradili ve\xc4\x8d svinjakov, ki pa so jih po reorganizaciji dr\xc5\xbeavnih kmetijskih gospostev opustili. Kasneje so jih uporabljali deloma kot stanovanja in deloma kot skladi\xc5\xa1\xc4\x8da KK Hmezada, iz ene pa je nastal novi gasilski dom z dvorano za kulturne prireditve, ki je \xc5\xa1e danes sredi\xc5\xa1\xc4\x8de va\xc5\xa1kega dogajanja. Stari gasilski dom sredi vasi je bil preurejen v zasebno \xc5\xa1olo. Gasilsko dru\xc5\xa1tvo je nastalo leta 1914.\n_START_SECTION_\nObletnica\n_START_PARAGRAPH_\nDre\xc5\xa1inja vas je 21. maja 2016 praznovala tiso\xc4\x8do obletnico najstarej\xc5\xa1e znane omembe kraja.\n_START_SECTION_\nDre\xc5\xa1inja vas v \xc5\xa1tevilkah\n_START_PARAGRAPH_\nLeta 1760 je v vasi \xc5\xbeivelo 251 prebivalcev, leta 1869 254, 1880 231, leta 1890 247, leta 1900 243, leta 1910 342, leta 1931 264, leta 1948 288, leta 1953 294, leta 1961 288, leta 1971 328, leta 1981 303, leta 1991 258, leta 2001 255._NEWLINE_Leta 1760 je bilo v vasi 51 hi\xc5\xa1, 1945 49 in 2004 88 hi\xc5\xa1.'